Musiekster swaar gestraf vir verkragtingBrickz: Foto: SAPA Die kwaito-musikant Sipho “Brickz” Ndlovu wat skuldig bevind is aan die verkragting van sy susterskind, is Dinsdag in die Roodepoort-landdroshof tot 15 jaar tronkstraf gevonnis. Landdros John Baloyi het gesê hy reken dit is ŉ gepaste vonnis. Brickz se borgtog van R50 000 is teruggetrek nadat hy op 7 Julie vanjaar skuldig bevind is aan die verkragting van sy ontslape suster se 16-jarige dogter by sy huis in Ruimsig in 2013. Die slagoffer wat ingevolge die wet nie geïdentifiseer mag word nie het in September gesê hy het haar “regtig seergemaak”. Staatsaanklaer Pratisha Salie het die meisie se impakverslag voorgelees: “Malume [oom], jy het my regtig seergemaak. Ek vra myself wat ek gedoen het vir jou om my te verkrag. Ek wou gehad het jy moet my behandel soos jou dogter, maar jy het nie. Ek sal nooit kan trots wees op myself nie en ek kan niemand vertrou nie. Ek gaan vir die res van my lewe terugflitse hê.” Die staat het in dié stadium gevra vir ŉ minimumvonnis van tien jaar. Piet du Plessis, Brickz se regsverteenwoordiger, het die hof gemaan om rasioneel te wees en nie ŉ vonnis op te lê net om die publiek tevrede te stel nie.